Minen ffruntliken grot mit erbedinge des hogesten dat ick vermach. Werdige her mester Pawel, juwer werdicheit gesuntheit vnde wolffart hor ick gans gerne. Werduge her mester Pawell, ick berorde juw in minen breue, den ick juwer [wer]dicheit screff by her Lewen Lille vmme kalck, sten vnde wes juw werdicheit behouet, vnde dar kener antwort vp gekregen hebbe; mach my juw werdicheitt her negest scriuen. Werdige her, ick solde juw wol wat selsens senden, men hir is noch nicht gekomen; wi vermoden noch alle dage dat schip van Lubek; so sende ick juwer werdicheit ij laden mit conffeckt; juw werdicheit will et nicht versman. Ick solde juw werdicheit wol tydinge scriuen, dan hir is nicht nyes besunder. Mester Dauit, de licht noch by Ywannegorde vnde de russe willen en nicht vp steden, went syn ffolck sterffet em ffast aff; vnde de russen, de mit em quemen ffan Copenhagen, der sint ock welke gestorwen. Vnde wy hebben hir tydinge van Danske kregen, dat de koninck van Ffranckricke ffel dussent sswitszer vorslagen hefft; des hebben se em vell dusent wedder aff slagen, als den heren van Borbon vnde der vorstender van Naffera vnde der hertich van Gelleren. Sus wet ick juw werdicheit nicht to schriuen, dan Gode vnde Marien sunt vnde sallich beffollen vnde minen denst; vnde myn husfrouwe dot juwer werdicheit ock ser grotter vnde eren denst. Geschreuen in Reuell vpp vnser leue ffrouwen auent als se in den tempel geoffert wart anno xv. Dat juwer werdicheit gesent by schipper Peter Wye. Victhor van der Lippe. Adress: Dem werdigen vnde erentricken heren mester Pauell Schell, prouest der kerken to Abouw, geschreuen mit ganser erwerdicheit.